2019.01.10. 19:21
Két új menekülttábort létesítenek a görög szárazföldön a szigetek túlzsúfolt központjaiból ide szállított menedékkérők részére. Ezt Dimitrisz Vicasz menekültügyért felelős görög miniszter jelentette be sajtótájékoztatóján csütörtökön, írja az MTI.
A miniszter szerint a két tábor mintegy 1500 fő befogadását teszi lehetővé.
Bejelentette egy új integrációs program tervét is azok számára, akik már megkapták a menekültstátuszt. A tervezet szerint így további ötezren jutnak lakhatáshoz fél évre, illetve segítséget kapnak a görög nyelv és különböző szakmák elsajátításához is, hogy könnyebben boldoguljanak a munkaerőpiacon.
Vicasz szerint jelenleg 11 683 migráns, illetve menekült tartózkodik a különböző görög szigeteken, Athén célja pedig az, hogy január végére ez a szám 11 ezerre csökkenjen. Hozzátette, hogy a tavalyi év során a szigetekről már majdnem 30 ezer embert szállítottak a szárazföldre. Hivatalos adatokra hivatkozva hozzáfűzte, hogy 2018-ban majdnem 50 ezren érkeztek az országba, közülük több mint 32 ezren Törökország felől, az Égei-tengeren át – ez a szám tíz százalékkal több a 2017-esnél –, majdnem 16 ezren pedig a görög-török szárazföldi határon futó Evrosz folyónál léptek görög területre.
Kedden egy huszonnégy éves kameruni menedékkérő meghalt a leszboszi táborban, az orvosok szerint a halál oka szívelégtelenség volt, amelyet sokan a hirtelen beköszöntött hidegfront okozta súlyos megfázásnak tulajdonítottak. A miniszter a rossz egészségügyi ellátást az orvoshiánnyal indokolta, és hozzátette, hogy februártól a kormány meg szeretné emelni az itt dolgozó orvosok fizetését.
A sajtótájékoztatón azt is elmondta, hogy összesen mintegy 70 ezer migráns és menekült él Görögországban. Jelenleg hivatalos adatok szerint több mint 70 ezer migráns és menekült él Görögországban.